Imezwura-nneY ttgen aṭas n wazal i tmeddurt d wayen sen-d-yezzin. Ttidiren s wayen sen-d-tefka tmurt, degmi ḥemlen akal, ttjuṛ, abeḥri yelhan, lmal, ifṛax, aman. Nnan-d zik-nni, imezwura-nneY, am nutni am yegduden n wagerkal, ttamnen s Yiṭij. Ma tegrem tamawt, ad tafem mazal ar ass-a, llan wagad yettgalen s teḥbult n Yiṭij. Acimi ttamnen imezwura-nneY s teḥbult n Yiṭij? Imezwura-nneY ssnen d acu i d azal n Yiṭij. Zṛan d netta i d tudert. Zṛan lammer ad yexsi yiṭij, d ayen, ad tenger ddunit. Zran lammer ulac Iṭij, ur tettili ara tudert, ur tettili ara ddunit. Iṭij, neY tiṭ n igenni (akka i s-yeqqar Ayskulus, amyaru agrikki) d netta, Yer imezwura-nneY, i d bab n tudert. Assagi, ula d imusnawen imeqranen di ddunit nnan-t-id, ammer ad yexsi Yiṭij, ad tenger ddunit. Ammer mačči d Iṭij, ur tettili ara tudert dagi di lqaea. D netta i yettaken tudert i kulci, d netta i yettaken afud i kulci.
Imezwura-nneY ttamnen s Yiṭij d Tziri, imi ẓran d akken sin-agi d nutni i d tiliwa n tafat. Tafat n yiṭij d ass. S yes-s i nettwali ccbaḥa n ddunit, tizegzewt n igenni d yilel, tizegzewt n lexlawi, iseYma n ijeğğigen d teslit n Wanẓar, d wayen akk yelhan i tmuYli. Tiziri, nettat d taknit n Yiṭij, s yes-s i nettwali deg yiḍ. D nettat i yeskanen abrid i yiminigen n yiḍ.
Ma nger tamawt Yer yedles n Yigirikkiyen d Iṛumaniyen, ad anaf Iṭij d Tziri, uYalen Yer-sen d Igennawen : Iṭij yuYal d Apullun neY Fibbus, agennaw n tafat; ma d Tiziri, nettat, tuYal d Artimis neY d Dyana, tgennawt n ṣṣyada. Akniwen-agi llan deg yiwet n tmesaeṛaqt s teqbaylit. Tameseṛaqt-agi, atah wamek i tt-ttawin imezwura-nneY : «Mara yekcem Sulas, Tawes ad d-teffeY; mara tekcem Ṭawes, Sulas a d-yeffeY». Iṭij d Tziri. Sulas d Ṭawes. Sulas d Iṭij s tlaṭinit, ma d Ṭawes d agennaw s tegrikkit. Iṭij d Tziri : Sulas d Ṭawes Yer Leqbayel, Apullun d Aṛtimis Yer Yegrikkiyen, Apullu d Dyana Yer Ilaṭiniyen neY Iṛumaniyen.
Imezwura-nneY ttidiren d tegnac. Yal tagnect d acu d-tettawi. Ssnen d acu i d azal n wesru neY n lweqt. Zṛan melmi ilaq ad megren, melmi ilaq ad meglen, melmi ilaq ad ẓẓun, melmi ilaq ad kerzen, melmi ilaq ad srewten. Ssnen ad steqsin aggur d yetran. D nutni i sen-d-yettmalen d acu ilaq a t-gen, melmi ilaq t-gen.
Deg yidles-nnsen, ad tafeḍ amdan d netta i yeṭṭfen talemmast n tmeddurt, d netta i Yer d-icudd kulci. A s-tiniḍ ḍeffren abrid n Pṛutaguṛas, amusnaw agrikki, i d-yuran, 25 n leqṛun aya tura : «Ɣer wemdan, i tettwaktal yal taɣawsa». Γer imezwura-nneY, am Yer Yegrikkiyen, Yef wemdan i teddewir teḥbult n Yiṭij. Γer imezwura-nneY, yal amdan Yur-es amutu-ines, izri-ines, tamacahutt-ines, tirga-ines. S wemdan i llant tYawsiwin. D netta i sen-yettakken isem. Degmi i d-yesnulfa tisquma. Yesnulfa-d leqwanen swayes yettidir.
Imezwura-nneY, am nutni am Yegrikkiyen d Iṛumaniyen, Yas akkenni ttamnen s igennawen, maca tteklen kan Yef yiman-nnsen. Ma tegrem tamawt, Yer wannect-agi, i sawḍent assagi tmura yenernan.
D amdan i d kulci. Γer-s i llant tsura n ddunit. Γef wayagi i ttnejmaeen imezwura-nneY. Umnen d akken di tmeslayt i tella tifrat i yal tiyersi, i yal ugur. M ara qimmen i temsalt, ḥemmlen a tt-sqerdcen, a tt-ḍefren ḥacama d tilist. Ttaken aṭas azal i wawal. Im ara nejmaeen, yal amdan yezmer a d-yefk ṛṛay-is. Deg umeslay i tella tafat, i tella tifrat. Akken i t-yenna Arisṭutilis : «Amdan d lmal i ilan awal, d lmal apulitikki»
Di tejmeet, yella lqanun. Lqanun-agi, yiwen mačči yezmer a t-iṛez. Imezwura-nneY ur xelṭen ara lecYal n Igenni d wid n Lqaea. Imezwura-nneY ttidiren s leqwanen d-snulfan, nutni, mačči s leqwanen n Yigenni. Igenni, ttaran Yer-s ayen ur nellin ara kan deg yefassen-nnsen. Igennawen n zik, nutni, si tama-nnsen, lhan d tudert-nnsen. Akken i s-yenna Pṛutaguṛas, umusnaw agrikki : «Ɣef Yegennawen, ulac d acu i zemreɣ a t-id-iniɣ, ur d-qarreɣ llan, ur d-qarreɣ ulac-iten».
Γer imezwura-nneY, igennawen ur d-lhan ara d yemdanen, Yur-sen lecYal-nnsen ula d nutni. Degmi wa ur tt-yettalas i wa. Imdanen Yur-sen tilelli. Amdan yezmer ad yesuter ayen yebYa i Igennawen, maca ma yella ur s-ddin ara di lebYi, amdan-nni, yezmer ad ten-yenkeṛ. Ulac d acu ara yaggad, imi Igennawen n zik-nni ur tečḥen ara. Lhan kan d tudert-nnsen, dihinna iwsawen, deg igenni.
Igennawen n zik-nni ur d-fkin ara leqwanen swayess ara idiren yemdanen. Yal amdan yettidir s leqwanen-ines, netta d widak n tmurt-is. Asmi ara mmten, ulac anwa i ten-yettcaṛaeen. Ulac win ara sen-yinin ayYer tgam akka neY akka. Degmi ulac win yegganen neY win yettmettaten s iYilifen d nndamat. Imdanen n zik-nni, zṛan ad mmten, ad ṛuḥen ar tgelda n Waydes, agennaw n lmut, anda ara uYalen d lexyalat, maca iman-nnsen, neY ṛuḥ-nnsen, ad yuYal d afeṛṭeṭṭu, ad yettezi yal iḍ s ixxamen-nnsen, ad yeddewir Yef teftilt n lamba. Di tgelda n Waydes, neY Yakuc, wid yemmuten, kifkif-iten akk. Ulac dinna Lğennet, ulac Times. Degmi imezwura-nneY ur ttaysen ara ad mmten. Ḥemmlen teYzi n leemmeṛ. Ḥemmlen ddunit. Hemmlen ad faṛsen zzhu, učči, tissit d tayri, imi zik-nni ulac d acu i yeḥeṛmen, ulac d acu i yeḥellen.
Imezwura-nneY umnen s waṭas n yegennawen. Yal agennaw Yef wacu i d-yezga. Wa Yef lmut, wa Yef waman, wa f yegenni, ta Yef tayri, ta Yef tẓegwa, ta Yef tlallit, ta Yef tmusni, wa Yef yinig, wa Yef ccbaḥa, wa Yef tissit d zzhu, ta Yef lexlawi… Igennawen-agi ttidiren deg genni, deg Iter. Tikwal tikwal, ttṣubbun-d ar lqaea, maca m ara d- ṣubben Yer yemdanen, ttbeddilen tafekka. Tettin d imdanen. Degmi, zik-nni, imezwura-nneY, snubguten aṭas s ubeṛṛani, qarren-as ammer ahat d agennaw i Y-d-ibedden Yef tebburt. Degmi i s-ttuYalen d laenaya. Tella akka ula Yer Yegrikkiyen. M ara d-yass Yer-sen ubeṛṛani, a s-fken zwar ad yečč, ad isew, ad igen, swamek imiren ara t-steqsin Yef yisem-is d wansi d-yekka.
Igennawen n zik-nni, tikwal dellun-d Yef yemdanen. Win yesunebgen yis-sen, ibedd Yer-sen, winna ulac akk d acu ara yaggad si tama-nnsen; ma d win ten-yerran Yef tebburt, winna ur s-tteffYent ara i yiri. Mektit-d agellid n Tabest, asmi yerra ɣef tebburt n tgelda-ines Dyuniẓus, agennaw n tissit. Syen sakkin gezrent-t d ticriḥin yemma-s d yestma-s. Imi Igennawen n zik-nni weeṛen i m ara rfun. Degmi i sen-zzelun yemdanen, i sen-ttgen timeYriwin, ha d imensi n iwejiben, ha d imensi n yennayer, ha d timecreṭ, ha d tislit n Wanẓar, ha d amagger n tefsut…
Imezwura-nneY ḥemmlen tamusni. Yal tameddit, mi ččan imensi, ad zzin i teṛbut n tmusni akken a d-awin timucuha d tmesaeṛaq. Taṛbut n tmusni d nettat i d lakkul n zik-nni. Dinna i lemden iggurdan ddunit. Dinna i ten-sYarayen yemYaren d temYarin. Taṛbut n tmusni tesmektay-aɣ-id asunfsyu n Yegrekkiyen : imi Igrikkiyen m ara mlillen akken ad ččen neY ad swen, ttmeslayen. Ttmeslayen Yef ddunit, Yef Igennawen, Yef tmurt, Yef leqwanen-is…
Imezwura-nneY, wid-nni iwumi qarren Yegrikkiyen «Ilibbiyen», neY ma tram igduden n waman, ttamnen s waman. Aman, am tafat n yiṭij, ammer ad negren, ad tenger yid-sen ddunit. Iṭij d waman d nutni i d tameddurt. Degmi i sbedden ageniw, neY aeessas, i yal tala, i yal amdun, i yal asif… Imezwura-nneY ṭafaren aman. Anda tufiḍ tala, ad tafeḍ taddart; anda tufiḍ asif, ad tafeḍ tamdint. Am temdint n Ṛuma, Yer rrif n isaffen i ibnant akk temdinin timeqranin n ddunit.
Imezwura-nneY, imi ara yilli uYurar, ttgen Anẓar. Yal m ara d-yeYli uYurar, yal m ara sen-yekkes Wanẓar, ugennaw n ugeffur, aman, ad fernen tameṭṭut yelhan di taddart, t-in werğin nezwiğ, ad s-tt-awin d tislit. M ara d-yaweḍ diYen lawan akken ad feṛqen tiregwa, kifkif, ad kkren ad sgen timecreṭ, ad s-zlun azger.
Anẓar d agennaw n waman, d netta i d bab n usigna d ugeffur. D netta i yesswayen igran, i yessfayen tiliwa d iɣeẓran. D netta i d bab n tudert.
Amutu/le mythe
Yiwen wass, Anẓar iwala yiwet n teqcict teccucuf eeryan deg wasif. Asif-nni, aman-is ttiṛiqen am lfeṭṭa. Akken kan i tt-iwala, teYli-yas Yer tiṭ. Am tkurt n tmes, iṣubb-ed deg igenni Yur-es, akken ad tt-yawi. Tugi. Degmi akkenni tugi ad teddu yid-es, dYa Anẓar yerfa. Iga akka yekkes-asen aman i tmurt n teqcict-nni. DYa kullec yeqqur : isafen, iYezran, tiliwa, imdunen, igran, urtan…
Taqcict-nni, imi twala akkenni, tugad ad tenger tmurt-is, dYa tga akka tsawel-as. Tsawel-as yuYal yewwi-tt Yer igenni, Yer wanda zedYen Igennawen. Syen sakkin, yerra-d aman i tmurt n teqcict-nni. DYa deg imiren, teqqim-ed akkenni d tassirit. Yal m’ara d-yeYli uYurar Yef tmurt, ad kkren imezdaY n tmurt-nni, ad as-awin tislit i Wanẓar, syen sakkin ad sen-d-yerr aman.
Dagi diYen, ma yella nger tamawt Yer yidles agrikki, ad anaf Yer-s sin imutuyen am wagi n Wanzaṛ. Amezwaru, d amutu n Mimuniya, yelli-s n Danayuṣ, agellid n Waṛgus, akkd d Puẓaydun, agennaw n yilel neY n lebḥeṛ. Amutu-yagi yeḍra di tmurt n Waṛgus, di tmurt n Tegrikt. Asmi tettnaY tgennawt Hira, tmeṭṭut n Dzus, d Ugennaw Puẓaydun Yef tmurt-agi, Puẓaydun yerfa, dYa ikkes-asen aman i Wat Waṛgus. Ur sen-ten-id-yerri yara, almi d asmi s-fkan d asfel tislit Mimunya, yell-is n n ugellid Danayuṣ.
Amutu wis-sin d win n Piṛsifunya, yelli-s n Dzus, bab igenwan, akkd d Dimitir, tgennawt n teYrest. Piṛsifunya, yiwen wass, teffeY ad d-tekkes ifsan deg urti, iwala-tt Waydes, agennaw n Tmes, dYa iwwi-tt Yer tgelda-ines, i d-yezgan seddaw n tmurt. Dimitir, teffeY, tebda anadi Yef yelli-s. 9 wussan d 9 wuḍan, ulac, ur tt-tufi-yara. TuYal teḥzen d ayen kan. Temheṛ lexlawi, dYa kullec iqqur : igran, tiliwa, iYezṛan… Maca imi tettnadi akken Yef yelli-s, Dimitir, iwwi-tt webrid Yer Yilyusis, anda i isunebeg yes-s ugellid n tmurt-nni. Teqqim dinna Yer-sen kra n wussan, tuYal, asmi tekker ad tṛuḥ, Dimitir tesken i imezdaY n tmurt-nni amek ara ẓẓun, amek ara megren, amek ara srewten. Seg imiren, At Yilyusis, akken ara d-taweḍ tefsut, ad kkren ad tt-magren s tmeYra n ijeğğigen, tameYra iwumi qqaren : Udrigen n Yilyusis.
Dimitir, tkemmel abrid-is, tettnadi Yef yelli-s. Tettu tamurt, yeṭṭef-itt uYurar. Akal yebda yettceqiq, imdanen d lmal bdan ttmettaten… Qrib tengir ddunit. YuYal Hilyuṣ, neY Yiṭij, akken yeẓra akken, yekker yenna-yas i Dimitir d akken d Aydes, agennaw n lmut, i iwwin yelli-s Yer tgelda-ines. Dimitir, imi teẓra akken, tekker tesaweḍ taluft Yer Dzus. Dzus, agellid n igennawen, isemlal-d wid i terza temsalt. Yenna-yas i Waydes « Issefk-ak ad terreḍ Piṛsifunya i yemma-s Dimitir. Aydes inna-yas « Ur a s-tt-rraY ara, imi Piṛsifunya tečča sebea ieeqqayen n ṛṛeman deg wexxam-iw. » – Akken i s-d-yenna akken, dYa Dzus igezm-itt, yenna-yas : « Imi akka, deg wass-a d asawen Piṛsifunya ad tettili azgen useggas Yer wergaz-is, azgen useggas Yer yemma-s. » – DYa deg imiren Piṛsifunya teseedday lexṛif d ccetwa, tignac n leḥzen, Yer wergaz-is; ma d tafsut d unebdu, tignac n zzhu, Yer yemma-s.
Maca imutuyen-agi uran-ten Yegrikkiyen, 26 n leqrun-aya tura. Γef ayagi i mazal-iten, ulac win i izemren ad ten-yekkes neY ad sen-ibeddel. Γer Ilibbiyen, ur ten-urin ara. Γef wayagi assagi i Y-iṛuḥ umatu n Wanẓar. Yeqqim-ed deg-s ciṭuḥ kan, winna yura wemyaru afṛansawi Genevois, lqern-aya. Amutu-yagi yewwi-t-id deg At Ziki. Maca win s-t-id-yulsan, ur s-t-id-yewwi yara akken yella. Imi amutu-yagi, yal tallit ad tafeḍ beddlen-as neY eegben-tt. Imi akken kan yebda, yenna-yas : yella yiwen zik-nni isem-is Anzaṛ. Dacu-t ? Ur d-yenna. Yella yiwen zik-nni, yebYa ad d-yini d akken, tura, win yellan zik-nni ulac-it. Acimi i ulac-it? Ur d-yenna ara. Anda yerra ? Anda d-yeggura ? Dacu i yuYal ? Ur d-yenna ara. Syen akkin, yuYal yenna-k d agellid n waman. Agellid neY ṛebbi. Yal tamurt amek i iqqaren. Maca ma yella Anẓar d ṛebbi, ur ilaq ara a d-yini d akken yella kan zik-nni… Ma yella Anẓar d ṛebbi, iban kan akka mazal-it yella. Mazal-it yella imi d alebdi, yerna diYen mazal ar ass-a, llant tudrin n Leqbayel i ixedmen Anẓar mara yilli uYurar. Maca akka i tḍeṛṛu d umezruy, d imutuyen d tmucuha ur nurri-yara di lawan-nnsen. Win d-ieeddan ad sen-ibeddel, ad yekkes ayen ur yebYa ara ad yilli, ayen t-iḍuren, ad tt-yerr d tameayt neY d timeseeṛaqt, am tidak-nni Y-d-ttawin Yef lḥiwan.
Llan maḍi wid d-yettawin amutu-yagi, qqaren : asmi theddeṛ ddunit, yella yiwen qqaren-as Anẓar; neY asmi heddṛen lḥiwan, yella yiwen qqaren-as Anẓar. Melmi ? Yiwen ur yeẓri. Dacu-t Wanẓar ? Yiwen ur yeẓri, ma d agennaw neY d lḥiwan. Atah wamek i tḍerru d Igennawen n yegduden yeYlin. Semmi-yasen akken i k-yehwa, ulac dacu ara taggadeḍ, imi imawlan-nsen, widak-nni iwumi ilaq ad ḥarben fell-asen, ḥeqren-ten, ttun-ten…
Igrikkiyen d Iṛumaniyen, nutni, uran kullec. Yal agennaw ad tafeḍ yeqqen Yer umezruy-nnsen, anta tamdint i yesdaray, isem-is umezwaru-nsen yebnan tamdint-nni. Atina tezga-d Yef temdint n Atinay, Apullun Yef Dilfi, Hiṛa Yef Waṛgus, Dzus Yef Ulampiyuṣ… Yal amutu, ad k-d-inin anda yeḍra, melmi. Yal tamdint, Yur-es agennaw, Yur-es anwa i s-igan adYaY n llsas. MeYres, agennaw alaṭini n lgirra, d ababat n wakniwen Ṛimus d Ṛumulus. Aken kan temmut yemmat-sen, yuzn-asen-d MeYres tuccent, tewwi-ten Yer lYaṛ-is, tesuṭeḍ-iten am akken d arraw-is. Asmi muqqrit, d nutni i yekkren ad bnun tamdint n Ṛuma. Maca ur msefhamen ara Yef amkan, yiwen yebYa ad tt-yebnu Yef tiYelt, wayeḍ yebYa ad tt-yebnu Yef tiYilt-nniḍen. Rran-tt Yef Igennawen. Maca igennawen uznen-asen-d lferg n yefṛax, di 12 yid-sen, ufgen tama tayefust, degmi i ilaq i Iṛumaniyen ad bnun Ṛuma Yef tiYilt-nni yefren Ṛumulus. Ṛumulus yerfed tayuga, iga aḍref d llsas, iḥudd yes-s tamdint ara yebnu. Imi ifuk tayerza n weḍref-nni, yenna-yasen i Iṛumaniyen, win ara ieefsen aḍref-agi, yenYa-t lqanun. Maca gma-s Rimus ur yefṛiḥ ara. Yekker yeefes aḍref-nni, dYa yenYa-t Rumulus. Atah tura Yef wacu i zellun i llsas Iṛumaniyen. I Leqbayel Yef wacu izellun i llsas ? Melmi i bdan zellun i llsas ? Melmi i bdan ttakken lmal d asfel akken ur ttemyezlan ara watmaten mara Yzen llsas ? Maca Rumulus, Yas akkenni yenYa gma-s, yesbedd tamdint n Ṛuma, tamdint n lebda, tinna i igelden Yef ddunit.
Amutu n Ṛuma
Amutu-yagi, d wagi i sYarayen ar ass-a Iṭelyaniyen mara seYren amezruy n temdint n Ṛuma. Melmi i d-tlul temdint-nsen, anwa i tt-yebnan, anwa i yesduklen 7 tudrin d-yezgan Yef 7 tYaltin n Ṛuma. I Yer Leqbayel, dacu i d-yeqqimen di tfunast n igujilen ? Anta tamurt i deg teḍṛa ? I umutu n Wanẓar, dacu i d-yeqqimen deg-s ? Anta tamdint i deg yeḍṛa ? Melmi ? Isem-is teqcict-nni yewwi yid-es ? Dacu-tt ? D tageldunt ? D tagennawt ? D taṛuḥanit ? Amek tella tmurt-nni i deg yeḍra umutu-yagi ? Anwa i d agellid-ines ? Anwa i s-yefkan taqcict-nni i Wanẓar ? D acu i yeḍṛan di tmurt-nni ger wasmi sen-yekkes Wanẓar aman almi d asmi sen-ten-id-yerra ?
Degmi i wen-d-nenna d akken imutuyen n Leqbayel, beddlen-asen iswi, kksen-asen amezruy-nsen. S tidett, Iṭelyaniyen ur uminen ara d akken Rimus d Rumulus d tuccent i ten-id-yesekren, maca d amutu-nsen, ttzuxun yes-s, ulac anda ur tt-tettafeḍ ara. Tamurt n Tegrikt kifkif, tagennawt Atina d nettat i yesdarayen tamdint n Atinay ar ass-a. Afṛux-ines d tagdiṭ. Ass-a, tagdiṭ tuYal d nettat i d udem n temdint-agi. Tuccent tuYal d nettat i d udem n temdint n Ṛuma. I Yer Leqbayel, dacu i tuYal tfunast n igujilen ? Tinna akken i sen-yefkan i Leqbayel ṭṭḍen asmi temmut yemmat-sen ?
Imutuyen-agi, nezmer a tent-naf di yal tamurt n Wagrakal. Γer Yegrikkiyen, Yer Yilaṭiniyen, akkd Yer yegduden n Teffrikt ugaffa, anda llan Ilibbiyen.
Maca ma nezzi-d Yer temsalt-nni n waman, ad anaf d akken di tmura n Wagrakal, deg wakken xuṣṣen waman, igduden-nsent ttgen aṭas n wazal i Yegennawen d tgennawin n Waman : Puẓaydun di tmurt n Tegrikkt, Neftun di Ṛuma akkd d Wanẓar di tmurt n Ilibbiyen.
Aman
Di tmura-yagi, ttwallin akk aman s yiwet n tmuYli. Yal tala ad tafeḍ Yur-es agennaw i tt-isdarayen. Tala n Waṛgus, ffYen deg-s waman imi yiwwet Puẓaydun tazart-ines deg yefri. Di Dilfi, tala n Kastalia tella tezdeY deg-s tlafsa, yugin a d-tefk aman i imezdaY n Dilfi. Teğğa-ten i fad, armi d asmi i tt-inYa ugennaw Apullun. Mazal ar ass-a di tmurt n Leqbayel, ttalsen-d imutuyen am wigi. Maca tineggura-yagi, ttun-tent yemdanen neY bedlen-asent. Rran deg mukan n Yegennawen-agi ṣṣelaḥ d lawliya. Aṭas i sen-yeqqaren i Leqbayel d akken « Ur teseim ara tala dagini almi d asmi d ieedda jeddi, iwwet taeekkazt deg wakal, dYa fYen-d waman. » – Qqaren-asen diYen : « Zik-nni, di tala-yagi-nwen, tella tlafsa. Ur awen-d-tefki yara aman armi d asmi d-ieedda jeddi yenYa talafsa-nni. » – Maca akka i tḍeṛṛu di ddunit meṛṛa, agdud m’ara yeYḍel wayeḍ, ad as-yaker kullec, ula d imutuyen-ines d timucuha-ines, ad sen-ibeddel, ad tent-yerr d ayla-ines. Degmi Timecṛeṭ tuYal d taeacuṛt, Igennawen n zik uYalen rran-ten d ṣṣelaḥ d lawliya.
Akken i teḍṛa d Wanẓar, asmi Ylin imawlan-is, yerwel ula d netta yid-sen Yer yidurar. YuYal ula d netta am Leqbayel, iẓerreb iman-is deg udrar, ittrağğu… ammer ahat yiwwas, ad t-id-mektin warraw-is.
Ddula n Lezzayer, degmi ur tesṭṭaref ara s Leqbayel, s tmeslayt-nnsen, s nekkwa-nnsen, ur tesṭṭaref ara s Wenẓar. Γur-sen d lbidea neY d akellex. Ass-a, m’ara yili uYurar, ddula n Lzayyer; tessawal-d Yer teẓẓalit, akken ad d-yeYli ugeffur.
Maca Yas akkenni, mazal ar ass-a, llant tudrin anda ttgen tameYra i Wenẓar m’ara yilli uYurar. TameYra-yagi xeddment-tt tlawin d igurdan. Xeddmen-tt ass deg i ulac irgazen di taddart. Ass n tmeYra-yagi, tilawin n taddart, ad kkrent ṣṣbeḥ zik, ad fernent tislit, tin werğin nezwiğ, ad as-cebbḥent, syen sakkin a tt-bibbent tlawin, ad as-tt-awint i Wanẓar. Imi ara ffYent deg wexxam, ad ḥebbsent Yef yemnaṛen n yexxamen, anda d-tteffYent tlawin d igurdan akken ad ddun yid-sent. Maca yal win ara d-iffYen deg wexxam, ad d-yeglu s weewin : udi, ibawen, tazart, zzit, acedluḥ, seksu… Syen sakkin, m’ara awḍen s amkan, ad sersent tlawin-nni tislit, ad sewwent, ad ččen. M’ara kfun učči, ad kkren imir ad s-ḍewren i teslit-nni, ad tt-rren di tlemmast, nutni ad s-cennun, nettat ad sen-d-tettara s isefra. Maca m ara d-taf iman-is di tlemmast, ad teṭṭef aYenja, ad terfed sennig uqerruy-is, ad t-sendi s yigenni. Γef wakken d ḥekkun, nnan-d zik zik-nni, uqbel a d-awḍen at Yiwen, nnan-d d akken Ilibbiyen, mara fernen tislit, ttawin-as-tt i Wanzaṛ eeryan. Maca tineggura-yagi, ugin-asen at Yiwen, qqaren-asen : « D leḥṛam! ».
Amek ifarqen aksum ?
TameYra n Wanẓar tettili-d akkagi deg wedrar. Maca anda yella lebḥeṛ, dinna qqaren-as Awessu. Mara d-yaweḍ waggur n Yucṭ, ad kkrent tlawin tafrara, ad ṛuḥent ad cfent di lebḥeṛ eeryan, akken agennaw n yilel, ad sen-yefk ageffur, swayes ara kkren yigran, rnu diYen ad ftin iselman deg waman.
Itnayen, neY imezdaY n temdint Atinay, ula d nutni, am Ilibbiyen i ixeddmen zik-nni. Ula d nutni di tmeYra n Panatinay, d tilawin i yezeggiren zdat yergazen ad awint ayla-ines i tgennawt Atina neY Guraya, imi d nettat i isdarayen tamdint n Atinay. Ass-nni n tmeYra-yagi, ad ffYent tlawin ṣṣbeḥ zik, ad ccebḥent, ad awint Yef iqerra-nsent tiqcwalin n uzegza d lfakiya. Mi wwḍent s agni, ad xedment dinna tameYra, ad sewwent, ad ččent, ad sswent. Ma d irgazen, am tmurt n Leqbayel, nutni ttilin kan anda tella tmezla. Igrikkiyen, m’ara zlun azger, ccewin iYsan d tasemt-ines, akken ad awḍen iraggun ar igenni, Yer Igennawen. Ma d nutni, irgazen n Atinay, ad ččen aksum. Ad ččen ayen ara ččen, ayen d-yegguran, ad t-ferqen gar-asen d tixxamin, akken i ixeddmen Leqbayel m ara zzlun timecṛeṭ.
Iraggun n tasemt d yeYsan, d wagi iwumi qqaren Yegrikkiyen amur n Yegennawen. Tella ula di tmurt Leqbayel. Aqbayli, m’ara d-ikkes zik-nni tayedrett tazegzawt deg Yiger, ad yečč deg-s kullec, ḥaca taeqqayt taneggarut. Tinna yettağa-tt, yettḍeggiṛ-itt s iger-nni i deg tt-id-ikkes akken. Yettara-tt i yiger. Taeqqayt-nni, qqaren-as : amur n Yiger.
Di tmecreṭ, Leqbayel feṛqen aksum, am Yegrikkiyen. Maca ansi i d-yebda Faṛuq-agi n weksum. Igrikkiyen yuran Yef wanect-agi, nnan-d yebda-d zik-nni, asmi zzlan yergazen imezwura azger i Dzus, bab n igenwan, agellid n igennawen. Imi zzlan azger-nni, uzan-t, gezmen-t, yekker-d yiwen deg-sen, isem-is Prumittus, iga snat n tirrac. Yiwet n tirrect n yeYsan, iYum-itt s tasemt; ma d tirrect nniḍen, d aksum iYum-itt s uḥedduf-nni n wezger d icufaḍ, syen sakkin, yesefren Dzus. Dzus, imi iwala tirrac-nni, yerfed tinna n tesamt. Imi yedla sakkin Yer ddaw-as, yuffa ḥaca iYsan. D tirrect-nni i serYayen deg imiren Yegrikkiyen i Igennawen.
Timecreṭ, anisi d-yekka wawal-agi. Awal-agi yekka-d di Ccreḍ, senYel idammen. Γef wayagi i izellun imezwura-nneY, akken ad sneYlen idammen n wezger, azger ttakken d asfel fell-asen i Igennawen akken ad ten-neiwen, akken ad illin waman, akkin ad ḥlun ma yella uḍnen, akken ad rebḥen lgirra, akken ad taf iman-is tmurt… Igennawen, nutni si tama-nnsen, ḥemmlen ad sriḥen iraggun, degmi itteawanen igduden i sen-izellun.
Di tmurt n Tegrikt, agennaw akk i iḥemmlen timezla d Apullun. Agennaw-agi, s kra n wanda s-bnan axxam Yegrikkiyen, ad tafeḍ dinna tugar tmezla. Di lawan-nni, yal mara d-taweḍ tmegra, d lqanun, yal Agrikki ad yawi Yer wades, neY Yer wexxam, n Apullun tis-eecṛa deg wayen s-d-terra tmurt-is. D leYrama iwumi qqaren Yegrikkiyen La dime.Agennaw Apullun, deg wakken teqwa tmezzla deg uxxam-is; sawalen-as Yegrikkiyen Ajenwi. Ajenwi, awal-agi yekka-d deg wawal Agenwi, winna yellan deg igenni. Ajenwi am Ugenwi, am tefruyt, d netta kan i tent-iferrun, i tt-igezzmen. Degmi i d-nettmagar awal-agi s waṭṭas di tmeslayt taqbaylit : igezm-d limin, gezmen awal, ggezmen ṛṛay, igezm-as-d abrid… Ajenwi, d netta i d lqanun. D netta i igezzmen aksum, i t-ifeṛqen, akken ad d-yesmekti i warraw n taddart d warraw n tmurt teqḍee-ines, ad ten-id-yesmekti d akken d netta i d agennaw-nsen, d netta i ieussen Yef leqwanen, Yef lḥeṛma n yal yiwen, Yef tdukli-nsen…
Deg Wades, neY deg wexxam, n Apullun, di Dilfi, tella yiwet n tmeṭṭut dinna, ttṛuḥun Yer-s Yegrikkiyen akken ad tt-d-zzuṛen. Wa yettzuṛu-tt akken ad iẓer ma yella ad d-yeseu dderya: wa yebYa ad iẓer ma yella ad yeg inig yelhan; wa yebYa ad iẓer anta ara yaY… Yal yiwen kan Yer wacu i ittṛuḥḥu, maca imezuyaṛ-agi ur tettun ara, ttawin yid-sen ayla n ugennaw : wa d idrimen, wa d ikerri, wa d aeejmi, wa d tixsi, wa d awren… Annect-agi yella ula di tmurt n Leqbayel. D wid yettkacafen, yeẓran dacu ara yeḍrun azekka, d wigad-nni iwumi qqaren at Yiwen, asmi Ylin Yegrikkiyen d Iṛumaniyen, idderwicen d tderwiccin. Tikwal diYen Igrikkiyen ttṛuḥun Yer tasaft n Dzus, steqsayen-tt. Dzus netta yettaray-asen-d s waḍu. Ma yella afriwen n tasaft-nni mbawlen, d « ih », ma yella ur mbawlen ara, d « Xaṭi. » – Am tala n Wedris, deg Ilulen Umalu, mara s-tiniḍ kra, ma teslewlew, ad d-yeḍru wayen tesarameḍ; m ur teslewlew ara, ur iḍerru-yara.
Igrikkiyen d Iṛumaniyen n zik, am Leqbayel, teqnen i Igennawen-nnsen. Zellun-asen, ttakken-asen tineqlin, ttawin-asen Yer yexxamen-nsen awren, zzit, lmal, akken ad eetqen taṛwiḥt n win yuḍnen. Igrikkiyen, ula d nutni, zellun iyuẓaḍ i Asklupyuṣ, agennaw n tezmert d tujya; tezzin-ten ɣef iqerray n yimuḍan.
Acimi d tilawin ?
TameYra n Wanẓar d tameYra n tlawin. Neẓra d akken tislit i s-ttawint tlawin i Wanẓar d tilemẓit, werğin tezwiğ. Tilawin-nni, im ara fkent tislit i Wanẓar, syen sakkin, d nuba n teqcicin n taddart, tidak-nni mazal nezwiğ, ad kkrent, ad urarent zerzari neY takurt. Ad Yzent lYaṛ deg lqaea, ad refdent ieewzen, ad sersent takkurt n wexnac Yer lqaea, ad bdunt sakkin ttdeggirent-tt akken ad tt-skecment deg lYaṛ-nni.
Ansi d-yekka wurar-agi ? Asmi d-yerza umusnaw agrikki Hiṛuduttus Yer tmurt n Libbiya, 23 n leqrun-aya tura, yules-d d akken tullas n tmurt-agi turraren s ieewzen. Urar iwumi qarrent urar n lgirra. Urar-agi yeqqim-d deg wesmi tenYa tgennawt Atina tamdakkelt-is Pallas, imi llant tturarent urar n lgirra. Hiṛuduttus yenna d akken tagennawt Atina, am Puẓaydun, wwin-tt Yegrikkiyen di Libbiya. Yenna d akken ula d ddil-nni i ttlusunt Tegrikkiyen d Tṛumaniyin, wwin-t Yegrikken di tmurt n Libbiya.
Tagennawt Atina : tagennawt n tmusni, n lgirra d talwit. D nettat i yessdarayen tamdint n Atinay, di tmurt n Tegrikt. Tagennawt-agi, ssawalen-as diYen Yegrikkiyen Guraya, imi d nettat diYen i d-yezgan Yef l’Agora tagrikkit. I yemma Guraya ? Anta-tt ?
Tagennawt Atina, d nettat i yefkan iman neY ṛṛuḥ i wemdan amezwaru, winna akkenni i yebna Prumittus deg wakal. Terra-yas-t di tfekka-ines am ufeṛṭeṭṭu. Necfa zik-nni, di tmurt n Leqbayel, m ara itezzi deg yiḍ uferṭeṭu Yef lamba, qqaren-aY-d imawlan-nneY, d ṛṛuḥ n win yemmuten i d-yerzan akken ad d-yestesqsi fell-aY.
Afṛux n tgennawt Atina d tagdiṭ. Tagdiṭ yetteiccin, yettṣeggiden, yettwalin deg yiḍ. D tagdiṭ i tettanez Atina ticki tra ad tessiweḍ lexbaṛ i igennawen nniḍen neY i yemdanen. Tagdiṭ, tinna iwumi qqaren tagara at Yiwen imieṛuf : win yessnen, win yettwalin deg yiḍ. Tinna i Yef d-qarren tettawi-d yir lexbaṛ, tessawal i lmut deg yiḍ m ara tettYenni. Tagdiṭ, ass-agi, di tmura yenernan tuYal d nettat i d udem n tmusni.
Atina, nnan-d Imusnawen igrikkiyen, d akken wwin-tt-id Yegrikkiyen di Libbiya. Atina d nettat i sen-yefkan tazemmurt i imezdaY n Atinay ? Tazemmurt, ttejṛa n tgennawt Atina, ttejṛa n tmurt n Tegrikt, n tmurt n Ṭelyan, n tmurt n Leqbayel.
Igrikkiyen, Iṛumaniyen d Leqbayel d arraw n tzemmurt, neY llan diY wagad yeqqaren d arraw n teslent d tasaft. Tasaft d ttejṛa n Dzus, agellid yullafen, tinna d-ijebden ssieqa. Dzus iwumi qqaren Iṛumaniyen Jupiter, bab n igenwan; iwumi qqaren Leqbayel Ubdir. Ubdir i swayes mazal ttgallent temYarin di tmurt n Leqbayel, swayes mazal ttẓallant, swayes i mazal deeunt : Ubdir ar akka ! FkiY-k i Wubdir ! A winna yeṭṭfen igenwan mebla snasel !
Dzus d baba-s n Atina. Atina iwumi qqaren Ilaṭiniyen Minerva.
Atina werğin tezwiğ. Am Aṛtimis, tgennawt n tẓgwa, d Histya, tgennawt n yexxamen. Aṛtimis, nettat, tesddaray tilawin ur nezwiğ ara. Ma d Histiya, tgennawt n wexxam, nettat, tezga-d Yef tmes n lkanun, tetteassa-tt akken ur txetti yara. Aṛtimis qqaren-as Ilaṭiniyen Dyana, ma d Histya qqaren-as Westa.
Maca Yer Yegrikkiyen d Iṛumaniyen, am Leqbayel, Yur-sen Igennawen d tgennawin yetteasan ixxamen, tiliwa, urtan, lexlawi, isafen… Akken di tmurt n Leqbayel, tigennawin yetteasan ixammen qqaren-sent tiwkilin; igennawen yetteasan tiliwa d lexlawi, qqaren-asen ieessasen. Maca Tiṛuḥaniyin, tilawin-nni yettilin di tmurt n Leqbayel, tidak-nni i izedYen di tẓegwa, di lexlawi, deg isafen, tidak-nni qqaren-asent Yegrikkiyen Nunfat.
Anzar d tyatr
Maca tilawin m ara s-awwint tislit i Wanẓar, im ara s-kksent iceṭṭiḍen, ad s-zzint, ad s-cennunt, ma yella d nettat, ad sent-id-tettara s isefra. Annect-agi yella di tmurt n Tegrikt zik-nni, akkagi dYa i d-tllul tṛajiddit neY umezgun agrikki. Tazwara, yella yiwen wemyurar, ad as-zzin yemyurar nniḍen, nutni ad s-cennun, netta ad sen-d-yettara s lehduṛ. Urar-agi yeqqim-ed di tmurt n Leqbayel, mazal-t ar ass-a, di tmacahutt-nni n Ueaṛus bu beṛnus. Ass n wurar, ad kkrent tlawin ad selsent abeṛnus i tmeṭṭut, ad s-Yument aqerru-s s uqelmun-nni n ubeṛnus, syen sakkin, ad teqqim Yef tgecrar. Tilawin n taddart ad s-zzint, ad s-cennunt :
Taqsiṭ n ueaṛus
Aeaṛus a bu beṛnus,
Kker a ttxedmeḍ ?
Ur jmireY ! ur jmireY !
Aeaṛus a bu beṛnus,
Kker a ttqedceḍ ?
Ur jmireY ! ur jmireY !
Aeaṛus a bu beṛnus,
Kker a tteččeḍ ?
Ur jmireY ! ur jmireY !
Aeaṛus a bu beṛnus,
Kker a ttzewğeḍ ?
Akken ara isel i wawal-agi, dYa aeaṛus-nni ad yekker s ibeddi, ad yebdu iceṭṭeḥ, icennu :
ZemreY ! ZemreY !
ZemreY ! ZemreY !
Aeaṛus deg urar-agi d isli, winna iwumi qqaren Yegrikkiyen Iṛus, agennaw n tayri. DYa dinna i d-yekka wawal-nni n tayri, i d-yekkan netta deg wawal rri : bYu.
Iṛus n Yegrikkiyen Yur-es aYafa d inecaben. Mara iwwet amdan s unecab Yer wul, dYa ad tekcem tawla n tayri.
Iṛus, Yer Yegrikkiyen, d mmi-s n Afṛidutti, tgennawt n tayri. Iṛus, ssawalen-as Ilaṭiniyen Kupidun; ma d Afṛuditti, ssawalen-as Winus; deg yisem-agi i d-yekka yisem-nni n leqbayel Wnisa.
Maca di tmeYra n Wanẓar, am tmeYriwin ttgen Leqbayel i Igennawen-nsen, yella wayen ixuṣen. Txuṣ tissit. Imi di talwit-nni n Igennawen agerkalen, ulac tameYra i deg ulac tissit. Zik-nni, di tmura-yagi, n wagrakal ttgen tissit s waman d tamment, tinna iwumi qqaren Iṛumaniyen Hydroméli. Xeṭlen aman d tamment, ttağan-tent ad xumṛen, syen akken tessen-t. Tissit-agi mazal-itt ar ass-a di tmura yenernan. Γer Yegrikkiyen, agennaw d-yezgan Yef tissit, ccḍeḥ, amezgun d tmeYriwin, d agennaw n tissit d tejnant, winna iwumi qqaren Dyuniẓus; Ilaṭiniyen, nutni, ssawalen-as Bakkus neY Liber. Agennaw-agi yezga deg iberdan, teddunt yid-es tlawin, ttawint deg ifassen-nsent ieewzen. Tilawin-agi qqaren-asent Timenadin neY tibakucin. Yal tamurt i Yef ara eeddin, Dyuniẓus d tmenadin-agi, ma yella win-sen-d-yezewren, yegguma ad ten yeğğ ad kecmen Yer tmurt-is, ad kkrent tmenadin-nni ad tekkaten-t s ieewzen ḥacama yemmut.
I telmeẓyin-nni yetturaren takurt di umutu-nni n Wanẓar, tidak-nni yeddeggiren takurt-nni n wexnac Yer daxel n lYar, ammer ahat d timenadin-nni i iteddun d Dyuniẓus ?
Degmi ass-a, Yef wayen Y-d-yewwḍen di umutu n Wanẓar, ur nezmir ara ad d-nini Anwa i d Anẓar ? Ma d Dzus-Ubdir, bab n igenwan neY d Puẓaydun-Neftun, agennaw n yilel ? I teqcict-nni yewwi, anta-tt ? D tageldunt ? D taṛuḥanit ? D tagennawt ? NeY ahat d Iris n Yegrikkiyen, tislit n Wanẓar, tinna d-itefYen deg igenni s iseYma lefwaḍi, mara teswawi lehwa ? Amutu n Wanẓar d-nufa ulac dacu i d-yenna. Kksen-as amezruy-ines. Rran-t d tamacahutt. Yeqqar-d kan d taqcict tecbeḥ aṭas. Tecbeḥ aṭas almi i tt-yebYa Wanẓar.
Leqbayel ttwallin Anẓar akken ttwallin Yegrikkiyen d Iṛumaniyen Igennawen-nsen : Yur-es taeeṣabt Yef anyir, imi d netta i d agellid ameqqran, d netta i d bab n ddunit.
Tagara
Anẓar d agennaw, umnen yes-s Leqbayel. Ttmektayen-t-id ar ass-a. Yal m ara yilli uYurar, ad s-gen tameYra. Isem-is icudd Yer waman. Aman i s-iswayen urtan, igran d lexlawi. Imezwura-nneY umnen yes-s. Yal wa d idles-ines, yal wa d Igennawen-ines. AyYer taẓallit n ugeffur tṣeḥḥa, tameYra n Wanẓar xaṭi ? AyYer win ur nettamnen ara s Wanẓar ur s-sawalan ara medden akafri ? AyYer ttesteḥin s Wanẓar ass-a Leqbayel ? AyYer Anẓar ur yesei ara ddula, ula d netta, ara s-igen ccan ? AyYer arraw-is assagi umnen s ugennaw abeṛṛani, ğğan win-nsen ? AyYer mazal ğğan Leqbayel wiyaḍ ssawalen i imezwura-nsen lğuhala ? Melmi akka ijehlen ? Aniwa i wwḍen Yer tmurt-is, kksen-as Igennawen-is, ḥettmen-as Anẓar ?
Maca akka, ula d Igennawen, nettamen kan s win ssdarayen ujenwi, ddula d leeskeṛ.
Yenna-yas wudrig : ma triḍ ad tqadreḍ agdud, issefk-ak zwar ad tqadṛeḍ imutuyen-ines d tmucuha-ines.
Ameziane Kezzar / Mohand Lounaci
(Amagrad-a yeffeɣ tikkelt tamezwarut di usmel: marenostrumarcadia)
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn taq_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn dyu_Latn kab_Latn kab_Latn kab_Latn hau_Latn kab_Latn